‘Capgirant Sagunt’ es convertix en un joc de descoberta
04 de maig 2023

Ara podem descobrir la ciutat d’una manera totalment nova amb _Capgirant Sagunt_ i les cartes del premiat joc publicat per AVIVA Sagunt ‘Capgirant Sagunt de la A a la Z’. Este joc de descoberta, distribuït a tots els centres educatius de la ciutat al mes de novembre, combina la diversió d’un joc de recerca del tresor amb el coneixement de llocs desconeguts i la història de la ciutat. El joc està dissenyat per a ser jugat en equip, així que els jugadors podran unir-se als seus amics i familiars per resoldre els desafiaments que es presenten. A mesura que juguen, trobaran pistes i trencaclosques que portaran a llocs que mai no haurien descobert de forma casual.

Este joc de descoberta està obert a tothom, independentment de l’edat o del nivell de coneixement de la ciutat. Totes les persones participants estan convidades a aprendre sobre la història i la cultura de la ciutat mentre s’enfronten a diferents desafiaments i pistes que els portaran a llocs interessants. El joc de descoberta és una activitat perfecta per a activitats d’equip, i fins i tot com a activitat educativa per a escoles i grups d’estudiants. El joc també és perfecte per a turistes que volen explorar la ciutat de manera més activa i divertida. Podeu trobar tota la informació en [https://aytosagunto.es/va/ajuntament/arees-i-serveis/cultura-i-educacio/promocio-del-valencia/capgirant-sagunt/](https://aytosagunto.es/va/ajuntament/arees-i-serveis/cultura-i-educacio/promocio-del-valencia/capgirant-sagunt/).

Per tal de poder dinamitzar esta activitat al carrer, s’ha comptat amb l’experiència i la participació de la regidoria de Joventut de l’Ajuntament de Sagunt i dels corresponsals dels Casals Joves de Sagunt i del Port de Sagunt, que portaran el joc al carrer el 12 i el 13 de maig, els dos dies a les 18 hores, per a grups de tres a cinc persones que tinguen entre 12 i 20 anys d’edat. La primera sessió serà al nucli històric de Sagunt, al voltant de la Glorieta, on la història comença així: «Maria ha trobat una carta vella del seu avi en què diu que ha analitzat un poema de Bru i Vidal i ja té clar on està el tresor. El Cavall d’Or és una de les llegendes més antigues de Sagunt, Saguntum, Arse, Morvedre. Serà el dia que la llegenda es convertirà en realitat? Serà capaç Maria d’esbrinar-ho?» La segona sessió de descoberta serà l’endemà al futur Museu Industrial del Port de Sagunt, amb una història que comença així: «Alfred ha trobat una cosa furgant en les maletes velles de la seua iaia que l’ha fet pensar: el seu besavi treballava en fàbrica i va ser l’últim a baixar de l’Forn Alt quan el tancaren... Per què hi havia un plànol dibuixat per ell en eixa maleta? L’ajudem a descobrir-ho?».

Els Casals Joves, a més de dinamitzar les activitats del _Capgirant. Gran Joc per la Ciutat_, lliuraran diversos premis, com ara entrades per al Festardor, sopars en una pizzeria local i lots de botella i motxilla. Les inscripcions estan obertes fins al 10 de maig, per mitjà del codi QR que figura al cartell promocional.

La regidora del Gabinet de Promoció del Valencià de l’Ajuntament de Sagunt, Maria Josep Soriano ha comentat: **«Des del principi vam concebre el _Capgirant_ com un joc interactiu. Sabem que en molts centres educatius l’han utilitzat o han creat noves propostes. En esta ocasió convidem l’alumnat jove que té de 12 a 20 anys a gaudir i descobrir moltes més coses interessants del nostre estimat poble. Juguem en valencià, “_Capgirem Sagunt_!”».**

![](/media/cqjdzefp/img9_c.jpg?width=604.9549549549549&height=850)

*   [](http://www.facebook.com/sharer.php?u=https://aytosagunto.es/va/actualitat/capgirant-sagunt-es-convertix-en-un-joc-de-descoberta/ "Facebook")
*   [](http://twitter.com/share?url=https://aytosagunto.es/va/actualitat/capgirant-sagunt-es-convertix-en-un-joc-de-descoberta/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/capgirant-sagunt-es-convertix-en-un-joc-de-descoberta/ "Linked In")
*   [](mailto:?body=https://aytosagunto.es/va/actualitat/capgirant-sagunt-es-convertix-en-un-joc-de-descoberta/)